b'\n_START_ARTICLE_\nAleksi Jercog\n_START_SECTION_\n\xc5\xbdivljenjepis\n_START_PARAGRAPH_\nV dru\xc5\xbeini so veliko poslu\xc5\xa1ali Avsenikovo glasbo in se je zato zanjo navdu\xc5\xa1il \xc5\xbee od mladih nog. Po letih \xc5\xa1tudija harmonike je z odliko in pohvalo diplomiral iz zgodovine glasbe na leposlovni in filozofski fakulteti tr\xc5\xbea\xc5\xa1ke univerze._NEWLINE_Na podlagi diplomske naloge o zgodovini in repertoarju harmonike (Giochi d\xe2\x80\x99ance \xe2\x80\x93 Organologia e letteratura della fisarmonica) je nastala knjiga z naslovom La fisarmonica \xe2\x80\x93 Organologia e letteratura (1997), katere se \xc5\xa1tudentje koncertne harmonike na italijanskih konservatorijih poslu\xc5\xbeujejo pri izpitu zgodovine in kulture tega glasbila._NEWLINE_Leta 2004 je izdal monografijo o znamenitem modelu harmonike Super VI Scandalli (Super VI Scandalli \xe2\x80\x93 Una fisarmonica nella storia). Oba eseja je na pobudo Francesca Visentina (1949\xe2\x80\x932016) objavila zalo\xc5\xbeba Physa iz italijanskega Trevisa._NEWLINE_Leta 2005 je ob prilo\xc5\xbenosti petdesetletnice prvega Avsenikovega nastopa med Slovenci v Italiji objavil knjigo S pesmijo na\xc5\xa1o \xe2\x80\x93 50 let ob Avsenikovi glasbi na Tr\xc5\xbea\xc5\xa1kem in Gori\xc5\xa1kem ter dal pobudo in uresni\xc4\x8dil istoimensko glasbeno prireditev Avsenikom v \xc4\x8dast._NEWLINE_Leta 2008, in sicer ob 55-letnici Avsenikove glasbe, je po naro\xc4\x8dilu Brigite Avsenik (1932\xe2\x80\x932017) in zalo\xc5\xbebe Avsenik napisal knjigo S polko v svet \xe2\x80\x93 Glasbene poti bratov Avsenik, leta 2016 pa za isto zalo\xc5\xbebo dokon\xc4\x8dal projekt kataloga Avsenikove glasbe, ki je bil objavljen v obse\xc5\xbeni knjigi Zlati zvoki \xe2\x80\x93 Katalog Avsenikove glasbe 1953\xe2\x80\x932016._NEWLINE_Leta 2017 je na pobudo zalo\xc5\xbebe Mladinska knjiga objavil \xc5\xbeivljenjepis Slavka Avsenika z naslovom Slavko Avsenik \xe2\x80\x93 \xc5\xbdivljenje za glasbo._NEWLINE_V letih 1998\xe2\x80\x932006 je bil zunanji sodelavec Primorskega dnevnika v vlogi glasbenega recenzenta, ob\xc4\x8dasno pa je sodeloval pri zborniku Jadranski koledar._NEWLINE_Leta 1991 je za\xc4\x8del s sodelovanjem na de\xc5\xbeelnem sede\xc5\xbeu italijanske nacionalne RTV hi\xc5\xa1e RAI za Furlanijo Julijsko krajino, pri kateri je kot glasbeni urednik redno zaposlen od leta 2006. Na Radiu Trst A vodi oddaje Iz doma\xc4\x8de zakladnice, Jazz odtenki in Z na\xc5\xa1ih prireditev ter urejuje druge glasbene sporede._NEWLINE_Leta 2013 je za slovenski TV program RAI napisal scenarij in re\xc5\xbeiral uspe\xc5\xa1ni televizijski dokumentarec Spomin \xe2\x80\x93 Na\xc5\xa1ih 60 let ob Avsenikovih melodijah._NEWLINE_V sezoni 2016/17 si je zamislil in uresni\xc4\x8dil prvo Koncertno sezono Iz doma\xc4\x8de zakladnice, v kateri je nastopilo deset najbolj\xc5\xa1ih slovenskih in zamejskih narodno-zabavnih ansamblov._NEWLINE_Ob\xc4\x8dasno deluje tudi kot snemalec in glasbeni producent._NEWLINE_Ve\xc4\x8dkrat ga pokli\xc4\x8dejo kot \xc5\xbeiranta v komisije raznih festivalov ter glasbenih tekmovanj in revij, kot so Ve\xc4\x8der slovenskih vi\xc5\xbe v nare\xc4\x8dju (2016), Diaton (od 1998 dalje), Kra\xc5\xa1ki muzikfe\xc5\xa1t (ve\xc4\x8d izvedb) in zamejski izbor za Rock Oto\xc4\x8dec (ve\xc4\x8d izvedb)._NEWLINE_V prostem \xc4\x8dasu je veliko let igral kot solist in z raznimi doma\xc4\x8dimi ansambli (nazadnje s Kvintetom Veseljaki), za katere je napisal ve\xc4\x8d avtorskih skladb. V zadnjih letih sodeluje z vokalnim tercetom Kresnice in z biv\xc5\xa1o Avsenikovo pevko Jo\xc5\xbeico Svete.'